Nõukogu resolutsioon,

21. juuni 1999,

tollitransiidisüsteemide reformi kohta

(1999/C 193/01)

EUROOPA LIIDU NÕUKOGU,

võttes arvesse Euroopa Ühenduse asutamislepingut

ning arvestades, et:

(1) tollitransiidikord on arenenud nii ettevõtjate kui tolliasutuste jaoks kaubanduspoliitiliseks tõestatud vahendiks, mis on vajalik rahvusvahelise kaubavahetuse suure kasvu hõlbustamiseks ja haldamiseks; seda kohaldatakse võrdselt:

- ühenduse piires vastavalt ühenduse tollitariifistikule [1] toimuva kaubaveo transiidiprotseduuri suhtes;

- ühenduse, EFTA riikide ja Visegradi riikide vahel EÜ-EFTA mitmepoolse ühistransiidiprotseduuri konventsiooni [2] alusel toimuva kaubavahetuse üldise transiidiprotseduuri suhtes;

- TIR-märkmike alusel toimuva transiidiprotseduuri suhtes, mille puhul toimub kaubavahetus ühenduse liikmesriikide ja teiste TIR-konventsiooni [3] osaliste vahel, eriti Kesk- ja Ida-Euroopas,

mille alusel saab kaupasid saata kas ühenduse tolliterritooriumi piires või selle territooriumi ja kolmandate riikide vahel minimaalsete formaalsustega ja peatatud tollimaksude ja riigilõivudega;

(2) pidades silmas Kesk- ja Ida-Euroopa riikidega piiride avanemisest ja üleilmastumise protsessist tulenevat liikluse kasvu, siseturu lõpuleviimisega kaasnevat transiitkaubanduse arengu kogemust ning ühistransiidisüsteemi kavandatud laiendamist teistesse Kesk- ja Ida-Euroopa riikidesse, muutuvad transiidiprotseduurid tulevikus järjest tähtsamaks, isegi pärast ühenduse laienemist; ühenduse tolliasutused teevad praegu standardsete tollidokumentide alusel ligikaudu 20 miljonit transiiditoimingut aastas;

(3) tollitransiidisüsteeme on kuritahtlikult ära kasutanud rahvusvahelised kuritegelikud organisatsioonid, eriti seoses kõrge maksumääraga kaupade (sigaretid, alkohol) ja tundlike ühise põllumajanduspoliitika alla kuuluvate toodete (liha, piimapulber, suhkur jms) salakaubaveoga mööda maanteid;

(4) probleemid pettusega on toonud kaasa meetmete ja erieeskirjade vastuvõtmise, mis on juba muutnud ettevõtjad ja tolliasutused tunduvalt ettevaatlikumaks nende riskide suhtes ja on aidanud vähendada transiidisüsteemi kuritarvitamist;

(5) pidades siiski silmas selle süsteemi rakendamisel suure hulga transiiditoimingute tõttu tegelikult ilmnenud puudujääke, tuleb transiidireformi jõuliselt jätkata;

(6) Euroopa Parlamendi soovitused ja nendel põhinevad komisjoni ettepanekud Euroopa transiidi tegevuskava kohta [4] on põhiline alus meetmetele, mida vajatakse transiidiprotseduuride efektiivsema läbiviimise ja kontrollimise tagamiseks;

(7) pidades silmas tegevuskava rakendamisel saadud eelmist kogemust ja arvestades eesistujariigi eduaruannet tollitransiidiprotseduuride reformi kohta, mille nõukogu võttis teatavaks 21. juunil 1999, tuleb tulevased pingutused, mis on suunatud seadusandlikele ja operatiivsetele meetmetele ning transiidisüsteemi arvutistamisele, ük-sikasjalikult sõnastada, et edasine tegelik areng oleks nii kiire kui võimalik;

(8) nii ettevõtete kui tolliasutuste huvides tuleks ühenduse transiidisüsteemi reform viia läbi võimalikult suures ulatuses koos ühenduse ja EFTA ning Visegradi riikide vahel kokkulepitud ühistransiidiprotseduuri reformiga;

(9) muudatused nende väga erinevate valdkondade juriidilistes nõuetes peavad põhinema põhjalikul tegeliku olukorra ja kindlaksmääratud uute raamtingimuste analüüsil, milles võetakse arvesse saadud praktilist kogemust; üldine reegel peaks olema, et uute sätete kvaliteet on prioriteetne;

(10) alustatud tegevusmeetmed nõuavad edasisi pidevaid ühispingutusi, et saavutada edu Euroopa Parlamendi ja nõukogu 19. detsembri 1996. aasta otsuses 210/97/EÜ, millega võetakse vastu ühenduse tollitegevusega seotud tegevusprogramm ("Toll 2000") [5], sätestatud eesmärkide saavutamisel, et Euroopa tolliasutused tegutseksid ühtse asutusena;

(11) samuti on asjakohane meeles pidada neid eesmärke, mida juba taotletakse nõukogu 23. novembri 1995. aasta resolutsiooniga tollitransiidisüsteemide arvutistamise kohta, [6] saavutada tollitransiidisüsteemide arvutistamine kõikides asjaomastes riikides võimalikult kiiresti,

TOETAB

Euroopa Parlamendi järeldusi, et tollitransiidisüsteemid on olulise tähtsusega tõhusa majandusstruktuuri saavutamisel Euroopas ja et seetõttu tuleb tagada nende efektiivne toimimine turvalises ja kontrollitavas keskkonnas,

MÄRGIB,

et transiidisüsteemide reformimisel on saavutatud edu eelkõige seoses õigusaktidega,

NÕUSTUB,

- et tollitransiidisüsteemide reform peaks tagama nende jätkumise nii piiriülest kaubavahetust hõlbustava meetmena kui ka piisavalt turvalise maksude peatamise süsteemina, et jätkata pettuse ennetamist ja pettusevastast võitlust,

- et tollitransiidisüsteemide reform peab seadusandlike ja ühtsete operatiivsete meetmete abil koos kiire arvutistamisega kõikides asjaomastes riikides jätkuma, võttes arvesse ettevõtjate nägemust,

- et vajalikud seadusandlikud ja ühtsed operatiivsed meetmed tuleb võtta vastavalt nende pakilisuse järjekorrale, nii et asjaomaseid sätteid rakendatakse harmooniliselt nii ettevõtjate kui ka tolliasutuste poolt,

KUTSUB ÜLES

- komisjoni, võttes arvesse eespool mainitud transiidisüsteemide reformi eesmärke, jätkama tihedat koostööd liikmesriikidega ja dialoogi ettevõtjatega, kusjuures prioriteetsed peaksid olema transiidieeskirjade ühtse rakendamise meetmed ja vajalike muudatuste tegemine õigusaktides;

- liikmesriike omalt poolt osalema aktiivselt transiidisüsteemide reformis, võttes põhjendatult arvesse ettevõtjate nägemust:

- säilitama transiidireformi prioriteetsena,

- võtma asjakohased tegevusmeetmed, et tagada transiidisüsteemide nõuetekohane toimimine,

- võtma vajalikud meetmed, et tagada transiidisüsteemide arvutistamise kiire rakendamine,

KUTSUB ÜLES

komisjoni edastama käesolev resolutsioon EÜ-EFTA ühistransiidiprotseduuri konventsiooni osalistele eesmärgiga heaks kiita ühiskomitee soovitus, mis peegeldab seda võimalikult täpselt.

[1] Nõukogu 12. oktoobri 1992. aasta määrus (EÜ) nr 2913/92 ühise tollitariifistiku loomise kohta (EÜT L 302, 19.10.1992, lk 1). Määrust on viimati muudetud määrusega (EÜ) nr 955/1999 (EÜT L 119, 7.5.1999, lk 1).

[2] 20. mai 1987. aasta konventsioon ühistransiidiprotseduuri kohta (EÜT L 226, 18.8.1987, lk 2).

[3] 14. novembri 1975. aasta TIR-märkmiku alusel toimuv rahvusvahelise kaubaveo tollikonventsioon.

[4] Euroopa Parlamendi ja nõukogu komisjoni teade — Euroopa transiidi tegevuskava — Uus tollipoliitika (EÜT C 176, 10.6.1997, lk 3).

[5] EÜT L 33, 4.2.1997, lk 24.

[6] EÜT C 327, 7.12.1995, lk 2.

--------------------------------------------------